**Treoirlínte d’iarratasóirí**

**Scéim Tionscadal Colmcille B 2023 - 2024**

**Treoirlínte:**

Cuireann na treoirlínte seo eolas ar fáil faoi Scéim Tionscadal Colmcille.

Cuideoidh siad leat:

• cinneadh a dhéanamh an bhfuil an t-iarratasóir cáilithe le cur isteach ar mhaoiniú faoin scéim seo (is féidir le daoine aonair nó eagraíochtaí iarratas a dhéanamh)

• iarratas a ullmhú ina bhfuil an t-eolas go léir atá de dhíth

Léigh go cúramach iad, le do thoil, sula dtabharfaidh tú faoin iarratas a chomhlánú.

**1. Mar gheall ar an scéim seo**

Tá maoiniú á chur ar fáil ag Foras na Gaeilge trí Scéim Tionscadal Colmcille le cuidiú le hiarratasóirí caidreamh a chothú idir pobail teanga Ghaeilge na hAlban agus na hÉireann agus Gaeilge na hAlban agus na hÉireann a neartú tríd an chaidreamh seo.

Ba cheart iarratais do thionscadail a théann thar 2023 agus 2024 a dhéanamh faoi

**Scéim Tionscadal Colmcille B.**

Ba cheart iarratais do thionscadail in 2024 a dhéanamh faoi

**Scéim Tionscadal Colmcille A 2024 (Glaoch 1).**

Scéim Tionscadal Colmcille B:

* Spriocdháta – Déardaoin 28 Meán Fómhair 2023
* Tionscadail a thosóidh in 2023 agus a chríochnóidh in 2024
* Uasteorainn €12,000/£10,800

Is le hairgead poiblí a bhronntar deontais, agus tá dualgais reachtúla ar Fhoras na Gaeilge luach ar airgead gach tionscadail mhaoinithe a dheimhniú.

Molann Foras na Gaeilge d’iarratasóirí cómhaoiniú a lorg le haghaidh tionscadal, nuair is cuí, agus comhoibriú le heagraíochtaí eile leis an luach is fearr a fháil ó dheontas Fhoras na Gaeilge.

**2. An féidir linne cur isteach air?**

Critéir cháilitheacha

**Riachtanach**

1. Nascann an t-iarratas Gaeilge na hÉireann agus na hAlban
2. Tá scileanna i nGaeilge na hÉireann agus na hAlban lárnach sa tionscadal
3. Tá an t-iarratasóir in ann tionscadal a chur i gcrích:
   1. a mbeidh toradh suntasach agus/nó fadtéarmach air
   2. a rachaidh chun leas mhórphobal Ghaeilge na hÉireann agus/nó Ghaeilge na hAlban

**Inmhianaithe**

1. Cothaíonn an tionscadal comhpháirtíocht idir an dá thír
2. Tá an t-iarratasóir lonnaithe in Éirinn nó in Albain

Féadfaidh Foras na Gaeilge cur leis na critéir cháilitheacha seo.

Má tá aon cheist agat faoi ghné ar bith de na critéir cháilitheacha, is féidir leat teagmháil a dhéanamh le [colmcille@forasnagaeilge.ie](mailto:colmcille@forasnagaeilge.ie) ar a laghad cúig lá oibre roimh an spriocdháta.

**3. Cad é mar a mheasfar na hiarratais?**

Úsáideann Foras na Gaeilge critéir mheasúnaithe le hiarratais a mheasúnú. Tá critéir mheasúnaithe na scéime leagtha amach thíos. Measfaimid agus scórálfaimid iarratais de réir na gcritéar seo:

* An méid foghlama teanga a tharlóidh sa tionscadal, Gaeilge na hAlban in Éirinn, nó Gaeilge na hÉireann in Albain
* Úsáid éifeachtach an dá theanga le linn imeachta: cur i láthair, aistriúchán comhuaineach agus comharthaíocht mar is cuí
* An méid a chuirfear chun cinn feasacht ar theanga agus ar chultúr Ghaeilge na hÉireann in Albain nó Ghaeilge na hAlban in Éirinn
* An caidreamh agus an chomhpháirtíocht a chothófar idir pobail labhartha Ghaeilge na hAlban agus na hÉireann
* Tionchar an tionscadail: Gaeilge na hAlban nó na hÉireann, nó a bpobail teanga, a neartú tríd an nasc idir an dá theanga agus a lucht labhartha
* Taithí agus cumas cuí an iarratasóra leis an tionscadal a chur i gcrích
* Luach ar airgead an tionscadail

**Gníomhaíochtaí atá incháilithe do mhaoiniú tríd an scéim**

* Tionscadail a chuirfeadh leis na téamaí straitéiseacha seo atá luaite i Straitéis Colmcille:
  + Na healaíona agus na meáin
  + An oidhreacht, an comhshaol agus an turasóireacht chultúrtha
  + An t-aos óg
  + Foghlaim Ghaeilge na hÉireann agus Ghaeilge na hAlban
  + Pleanáil teanga, comhpháirtíocht agus forbairt pobail
* Pleanáil tionscnaimh le comhpháirtí in Albain, nó in Éirinn más páirtí in Albain an t-iarratasóir
* Aistriúchán comhuaineach nó socruithe eile, más cuí, le gur féidir Gaeilge na hÉireann agus Gaeilge na hAlban a úsáid ag an ócáid amháin
* Ceardlanna nó oiliúint
* Taisteal, lóistín, cothú agus táillí atá riachtanach don tionscadal a chur i gcrích agus a léiríonn luach ar airgead
* Gníomhaíocht ar bith eile a bheadh fóirsteanach i dtuairim Fhoras na Gaeilge agus réamhaontaithe le Foras na Gaeilge

**Gníomhaíochtaí agus nithe nach bhfuil incháilithe do mhaoiniú tríd an scéim**

* Imeachtaí nó gníomhaíochtaí nach léir d’fhoireann Fhoras na Gaeilge go gcomhlíonann siad critéir na scéime
* Imeachtaí, turais nó gníomhaíochtaí nach léir cén bhaint atá acu le Gaeilge na hÉireann agus na hAlban agus leis an choibhneas idir an dá theanga, e.g. turas nach bhfuil an Ghaeilge nó Gaeilge na hAlban ina cuid lárnach de
* Caiteachas ar dheochanna meisciúla
* Imeachtaí, ócáidí, turais, etc. nach raibh san áireamh sa bhuniarratas nó nach bhfuil réamhaontaithe le foireann Fhoras na Gaeilge
* Sonraisc inmheánacha ón iarratasóir nach bhfuil réamhaontaithe le Foras na Gaeilge, e.g. tuarastal, cúiteamh airgid, cíos
* Nithe atá maoinithe ag foinsí eile

1. **Cad é mar a chuirfimid isteach air?**

Sula dtabharfaidh tú faoin fhoirm iarratais a chomhlánú léigh na treoirlínte ina n-iomláine arís agus déan cinnte go gcomhlíonann an t-iarratasóir (duine aonair nó eagraíocht) critéir cháilitheacha na scéime faoi mhír 2 thuas.

Is tríd an chóras ar líne amháin a ghlacfar le hiarratais don scéim seo. Ní ghlacfar le cóipeanna crua d’iarratais. Tá treoir ar gach ceist ar fáil ar an chóras ar líne fad is go bhfuil tú ag tabhairt faoi gach ceist. Agus tú ag comhlánú an iarratais caithfidh tú gach ceist a fhreagairt.

Féach an spriocdháta do **Scéim Tionscadal Colmcille B** thuas. Faoin iarratasóir féin atá sé a dhéanamh cinnte go bhfuil an t-iarratas comhlánaithe agus curtha isteach in am. Is féidir iarratas a chur isteach go luath, ach ní ghlacfaidh an córas ar líne le haon iarratas i ndiaidh an spriocdháta.

Má tá aon cheist agat faoi ghné ar bith den iarratais, déan teagmháil le [colmcille@forasnagaeilge.ie](mailto:colmcille@forasnagaeilge.ie) ar a laghad cúig lá oibre roimh an spriocdháta.

**5. Cad é a tharlóidh dár n-iarratas?**

Déanfar gach iarratas bailí a mheas faoi na critéir mheasúnaithe atá luaite i mír 3 thuas.

Cuirfear an cinneadh maoinithe in iúl d’iarratasóirí tríd an chóras ar line. Gheobhaidh tú fógra tríd an chóras ar líne chomh maith le teachtaireacht go dtí an seoladh ríomhphoist a chuir tú ar fáil san fhoirm iarratais.

Cealófar aon iarratas a ndéantar stocaireacht faoi le haon chomhalta boird nó le haon fhostaí de chuid Fhoras na Gaeilge.

Cealófar aon iarratas ina dtugtar eolas míchruinn.

Is é feidhmeannas Fhoras na Gaeilge atá freagrach as gach cinneadh faoi gach tionscadal atá le maoiniú, agus a chuirfidh gach cinneadh maoinithe i gcrích.

**6. Má éiríonn lenár n-iarratas?**

Má éiríonn le d’iarratas cuirfimid tairiscint chugat tríd an chóras ar líne ina mbeidh gach eolas ábhartha maidir le híocaíocht agus monatóireacht dheontas na scéime.

Conradh dlíthiúil a bheidh sa tairiscint seo agus ní mór cloí le téarmaí agus coinníollacha an chonartha sin. Is féidir go ndéanfar aon sciar den deontas nó an deontas ar fad a chealú nó a aisghairm má sháraítear aon cheann de théarmaí nó choinníollacha an chonartha.

Más eagraíocht an t-iarratasóir, ní mór cuntas bainc a bheith ann in ainm na heagraíochta, agus é a bheith faoi stiúir coiste nó boird. Is cóir gach íocaíocht ó dheontas Fhoras na Gaeilge a íoc as an chuntas seo le go mbeidh taifead scríofa ar fáil ar gach íocaíocht (e.g. seic, dochar díreach, cárta bainc a bhaineann leis an chuntas, BACS etc.). I gcás eagraíochta, **ní ceadmhach cárta pearsanta bainc nó cárta creidmheasa a úsáid agus ní cheadófar aisíocaíochtaí ón chuntas chuig cárta pearsanta in aon chás.**

**Ní chuirfidh Foras na Gaeilge maoiniú ar fáil d’íocaíochtaí a dhéantar le hairgead tirim ach amháin má tá admháil ann.**

Ní dhéanfaidh Foras na Gaeilge aon mhaoiniú ar chaiteachas nach bhfuil ceadaithe roimh ré nó íocaíochtaí gan choinne atá míréasúnta i dtuairim Fhoras na Gaeilge. Má tá aon amhras ann déan teagmháil le foireann Colmcille ag Foras na Gaeilge, [colmcille@forasnagaeilge.ie](mailto:colmcille@forasnagaeilge.ie). Ní íocfar aon deontas go siarghabhálach.

**7. Cad é mar is féidir liom aiseolas a thabhairt, gearán a dhéanamh nó achomharc a lorg?**

Cuireann Foras na Gaeilge fáilte roimh aon mholtaí nó aiseolas a bheadh agat faoin scéim seo.

Má tá ábhar gearáin agat faoin scéim seo is féidir sin a chur in iúl d’Fhoras na Gaeilge chomh maith.

Tá córas achomhairc i bhfeidhm ag Foras na Gaeilge. Mura bhfuil tú sásta leis an chinneadh a rinneadh maidir le d’iarratas, is féidir leat athbhreithniú a lorg i scríbhinn taobh istigh de cheithre lá dhéag ó dháta na tairisceana. Ní mór gach iarraidh ar athbhreithniú a bhunú ar na cúiseanna seo amháin:

1. Go ndearna Foras na Gaeilge míléamh ar an eolas a tugadh i rith an mheasúnaithe.
2. Gur imigh Foras na Gaeilge, ar dhóigh shubstaintiúil, ón phróiseas measúnaithe féin.